বিএলএ ২-দের নিয়ে বৈঠক! বড় নির্দেশ মমতার

ওয়েব ডেস্ক : আসন্ন বিধানসভা নির্বাচন (West Bengal Assembly Election 2026)। তার জন্য ইতিমধ্যে প্রস্তুতি শুরু করে দিয়েছে শাসক-বিরোধী দুই শিবির। অন্যদিকে নির্বাচনের আগে ভোটার তালিকার নিবিড় সংশোধন বা এসআইআর (SIR) প্রক্রিয়া নিয়ে বিতর্কের সৃষ্টি হয়েছে। এসবের মাঝে শুক্রবার সন্ধ্যায় বিএলএ-২ ও ভবানীপুরের কাউন্সিলরদের নিয়ে বৈঠক করলেন মুখ্যমন্ত্রী মমতা বন্দ্যোপাধ্যায় (Mamata Banerjee)।

সূত্রের খবর, এদিন এসআইআর সংক্রান্ত প্রক্রিয়া খুঁটিয়ে পর্যালোচনা করেন মুখ্যমন্ত্রী(Mamata Banerjee)। বিএলএ-২দের উদ্দেশে তিনি বলেন, লজিক্যাল ডিসক্রিপেন্সির কারণে যাঁদের শুনানিতে ডাকা হয়েছে এবং যাঁদের নাম চূড়ান্ত তালিকা থেকে বাদ পড়তে পারে, তাঁদের পূর্ণাঙ্গ তথ্য তাঁকে জানাতে হবে। অন্যদিকে সূত্রের খবর, তৃণমূল সুপ্রিমো এদিন ‘মাইক্রো অবজার্ভার’ নিয়োগ প্রসঙ্গে তীব্র আপত্তি তোলেন। তিনি বলেন কমিশনের এমন কোনও পদ নেই। এই পদ বিজেপির তৈরি করে দেওয়া বলেও দাবি করেছেন তিনি। এই অবজার্ভারদের নির্দেশ মানার প্রয়োজন নেই বলেও সাফ জানিয়ে দেন মমতা।

আরও খবর : ৭ দিনের মধ্যে শেষ করতে হবে SIR শুনানি! নির্দেশ কমিশনের

এদিকে এসআইআর (SIR) নিয়ে আগামী ৪ ফেব্রুয়ারি শুনানি রয়েছে সুপ্রিম কোর্টে। মুখ্যমন্ত্রী জানিয়েছেন, আগামী রবিবার ১ ফেব্রুয়ারি তিনি দিল্লি যাচ্ছেন। তিনি যদি অনুমতি পান, তাহলে ৪ তারিখের শুনানিতে সাধারণ মানুষ হিসেবে আদালতে উপস্থিত থাকবেন। এই মন্তব্য ঘিরে রাজনৈতিক মহলে নতুন করে জল্পনা শুরু হয়েছে।

অন্যদিকে একাধিক ওয়ার্ডে দায়িত্বে বদল আনা হয়েছে। ৬৩ ও ৭২ নম্বর ওয়ার্ডের দায়িত্ব দেওয়া হয়েছে সুব্রত বক্সিকে। ৮৪ নম্বর ওয়ার্ডের পাশাপাশি ৭৪ ও ৭৭ নম্বর ওয়ার্ডের দায়িত্ব পেয়েছেন মেয়র ফিরহাদ হাকিম। মুখ্যমন্ত্রীর (Mamata Banerjee) নিজের ওয়ার্ড ৭৩ নম্বরের দায়িত্বে থাকবেন কার্তিক বন্দ্যোপাধ্যায়। ৭০ নম্বর ওয়ার্ডের সংগঠন মজবুত করার নির্দেশ পেয়েছেন কাউন্সিলর অসীম বসু।

বৈঠকে জনপ্রতিনিধিদের মমতা জানিয়েছেন, এই নির্বাচন অত্যন্ত গুরুত্বপূর্ণ। সেই কারণে অধিক পরিশ্রম করতে হবে। মানুষের সঙ্গে যোগাযোগ বাড়ানোর নির্দেশ দিয়েছেন।